1943 йылдың 28 ғинуарында ғына ҡалҡыулыҡ беҙҙекеләр ҡулына күсә. Ошо ҡалҡыулыҡ өсөн һуғышта бөтәһе биш меңдән ашыу кеше һәләк була. Бындағы уңышһыҙлыҡ ул саҡта хурлыҡ һаналған. Шуға ла командование бейеклек өсөн барған һуғыштарҙы йәшерергә тырышҡан. Мәғлүмәттәр боҙоп күрһәтелгән. Үкенескә ҡаршы, яуҙа һәләк булған яугирҙәрҙең кәүҙәләре фашистар ҡулындағы бейеклектә ятып ҡалған. Дошман һалдаттары уларҙы бомба соҡорҙарына ташлап, өҫтәренә тупраҡ һипкәндәр. Аҙаҡтан 1943 йылда тыуған ерҙәренә әйләнеп ҡайтҡан колхозсылар ерләнмәй ҡалған һалдаттарҙы бер урынға йыйып ерләгәндәр. Оҙаҡ йылдар ул ерҙәрҙә кеше һөйәктәре күренеп ятҡан.